Priekšlikums PADOMES LĒMUMS par nostāju, kas Eiropas Savienībai jāpieņem ĀKK un ES Ministru padomē attiecībā uz ĀKK un ES Partnerattiecību nolīguma daudzgadu finanšu shēmu 2014.–2020. gadam /* COM/2011/0836 galīgā redakcija - 2011/0396 (NLE) */





PASKAIDROJUMA RAKSTS Partnerattiecību nolīgumā, ko 2000. gada 23. jūnijā Kotonū[1] parakstīja Āfrikas, Karību jūras reģiona un Klusā okeāna valstu grupas locekļi (ĀKK), no vienas puses, un Eiropas Kopiena un tās dalībvalstis, no otras puses, noteikts, ka katram piecu gadu periodam ir jāpieņem finanšu protokols. Daudzgadu finanšu shēma, kas aptver periodu no 2008. gada līdz 2013. gadam, ir minētā Nolīguma Ib pielikums. Attiecībā uz daudzgadu finanšu shēmu pēc 2013. gada paziņojumā „Budžets stratēģijai „Eiropa 2020””[2] Eiropas Komisija norādīja kopējo apjomu (30 318,7 miljoni euro 2011. gada cenās, proti, 34 275,6 miljoni euro pašreizējās cenās), kas tika ierosināts attiecībā uz 11. EAF un ir paredzēts sadarbībai ar ĀKK valstīm un aizjūras zemēm un teritorijām (AZT). Komisija attiecībā uz laika periodu no 2014. gada 1. janvāra līdz 2020. gada 31. decembrim gatavo paziņojumu, kurā aprakstīti galvenie elementi, ko varētu iekļaut 11. Eiropas Attīstības fonda iekšējā nolīgumā[3]. Attiecīgi jāpapildina arī Kotonū nolīguma I pielikums, pievienojot 2014.–2020. gada daudzgadu finanšu shēmai protokolu. Tāpēc ar šo dokumentu Komisija ierosina Kotonū nolīgumam pievienot jaunu Ic pielikumu (daudzgadu finanšu shēma 2014.–2020. gadam). 2014.–2020. gadam ierosinātās daudzgadu finanšu shēmas struktūra, kā arī dažādo EAF instrumentu īpatsvars lielā mērā atbilst tam, kas tika piemērots 10. EAF, izņemot Ieguldījumu instrumentu, kurš tiks finansēts no 9. un 10. EAF Ieguldījumu instrumenta atmaksājumiem. Eiropas Komisija pieņem, ka Eiropas Savienība un tās dalībvalstis vienosies par finanšu mehānismu (11. Eiropas Attīstības fonds), konkrētu laika periodu (2014.–2020. gads) un minētajam mehānismam piešķiramo līdzekļu apjomu ĀKK un ES partnerības īstenošanai, kā arī pieņem, ka dalībvalstu valdību pārstāvji vienosies par 11. Eiropas Attīstības fonda Iekšējo nolīgumu. 2011/0396 (NLE) Priekšlikums PADOMES LĒMUMS par nostāju, kas Eiropas Savienībai jāpieņem ĀKK un ES Ministru padomē attiecībā uz ĀKK un ES Partnerattiecību nolīguma daudzgadu finanšu shēmu 2014.–2020. gadam EIROPAS SAVIENĪBAS PADOME, ņemot vērā Līgumu par Eiropas Savienības darbību un jo īpaši tā 209. panta 2. punktu saistībā ar Līguma 218. panta 9. punktu, ņemot vērā Eiropas Komisijas priekšlikumu, tā kā: (1) Partnerattiecību nolīgumā, ko Āfrikas, Karību jūras reģiona un Klusā okeāna valstu grupas locekļi (ĀKK), no vienas puses, un Eiropas Kopiena un tās dalībvalstis, no otras puses, 2000. gada 23. jūnijā parakstīja Kotonū,[4] 2005. gada 25. jūnijā pārskatīja Luksemburgā[5] un 2010. gada 22. jūnijā pārskatīja Vagadugu[6] („ĀKK un ES nolīgums”), noteikts, ka katram piecu gadu periodam ir jāpieņem finanšu protokols. (2) Eiropas Savienība un tās dalībvalstis saskaņā ar ĀKK un ES partnerattiecību nolīguma Ib pielikuma 7. punktu kopā ar ĀKK valstīm izvērtēja darbības, cita starpā novērtējot arī saistību izpildes un izmaksājumu līmeni. (3) [...] Eiropas Savienība un tās dalībvalstis ir piekritušas noteikt finanšu mehānismu (11. Eiropas Attīstības fonds), konkrētu laika periodu (2014.–2020. gads), kā arī mehānismam piešķiramo līdzekļu apjomu ĀKK un ES partnerattiecību nolīguma īstenošanai. (4) Dalībvalstu valdību pārstāvji ir pieņēmuši Iekšēju nolīgumu par 11. Eiropas attīstības fondu, IR PIEŅĒMUSI ŠO LĒMUMU. 1. pants Nostāja, kas Eiropas Savienībai jāieņem ĀKK un ES Ministru padomē attiecībā uz 2014.–2020. gada daudzgadu finanšu shēmas protokolu, pamatojas uz šim dokumentam pievienoto ĀKK un ES Ministru padomes lēmuma projektu. 2. pants Pēc ĀKK un ES Ministru padomes lēmuma pieņemšanas to publicē Eiropas Savienības Oficiālajā Vēstnesī. Briselē, […] Padomes vārdā— priekšsēdētājs PIELIKUMS Projekts ĀKK un ES Ministru padomes lēmums par 2014.–2020. gada daudzgadu finanšu shēmas protokola pieņemšanu saskaņā ar Partnerattiecību nolīgumu starp Āfrikas, Karību jūras reģiona un Klusā okeāna valstu grupas locekļiem, no vienas puses, un Eiropas Kopienu un tās dalībvalstīm, no otras puses ĀKK UN ES MINISTRU PADOME, ņemot vērā Partnerattiecību nolīgumu starp Āfrikas, Karību jūras reģiona un Klusā okeāna valstu grupas locekļiem, no vienas puses, un Eiropas Kopienu un tās dalībvalstīm, no otras puses, kas 2000. gada 23. jūnijā parakstīts Kotonū[7] un 2005. gada 25. jūnijā pārskatīts Luksemburgā,[8] savukārt 2010. gada 22. jūnijā grozīts Vagadugu[9] („ĀKK un ES partnerattiecību nolīgums”), un īpaši tā 95. panta 2. punktu un 100. pantu, tā kā: (1) Eiropas Savienība un tās dalībvalstis saskaņā ar ĀKK un ES partnerattiecību nolīguma Ib pielikuma 7. punktu kopā ar ĀKK valstīm izvērtēja darbības, cita starpā novērtējot arī saistību izpildes un izmaksājumu līmeni. (2) Eiropas Savienība un tās dalībvalstis ir piekritušas noteikt finanšu mehānismu (11. Eiropas Attīstības fonds), konkrētu laika periodu (2014.–2020. gads), kā arī mehānismam piešķiramo līdzekļu apjomu ĀKK un ES partnerattiecību nolīguma īstenošanai. (3) Protokols, ar ko nosaka daudzgadu finanšu shēmu 2014.–2020. gadam, pievienojams nolīgumam kā Ic pielikums, IR PIEŅĒMUSI ŠO LĒMUMU. 1. pants Šim lēmumam pievienoto pielikumu pieņem kā jauno Ic pielikumu Partnerattiecību nolīgumā starp Āfrikas, Karību jūras reģiona un Klusā okeāna valstu grupas locekļiem, no vienas puses, un Eiropas Kopienu un tās dalībvalstīm, no otras puses, kas parakstīts 2000. gada 23. jūnijā Kotonū, pārskatīts 2005. gada 25. jūnijā Luksemburgā un 2010. gada 22. jūnijā Vagadugu. 2. pants Lēmums stājas spēkā tā pieņemšanas dienā. Vieta, […], […] ĀKK un ES Ministru padomes vārdā— priekšsēdētājs PIELIKUMS Šo pielikumu pievieno ĀKK un ES partnerattiecību nolīgumam. „I.c PIELIKUMS Daudzgadu finanšu shēma 2014.–2020. gadam 1. Atbilstīgi šim nolīgumam no 2014. gada 1. janvāra ĀKK valstīm pieejamā finansiālās palīdzības kopējā summa saskaņā ar daudzgadu finanšu shēmu ir EUR 34 718,4 miljoni, kā minēts 2. un 3. punktā. 2. Saskaņā ar 11. Eiropas Attīstības fondu (EAF) izmantojamie EUR 32 218,4 miljoni ir pieejami pēc daudzgadu finanšu shēmas stāšanās spēkā. Minēto summu sadarbības instrumentiem piešķir atbilstoši turpmāk minētajam: (a) EUR 27 658,2 miljonus piešķir valsts un reģionālo indikatīvo programmu finansēšanai. Šo piešķīrumu izmanto, lai finansētu: – atsevišķu ĀKK valstu indikatīvās programmas; – reģionālās indikatīvās atbalsta programmas reģionālai un starpreģionālai sadarbībai un ĀKK valstu grupas integrācijai; (b) EUR 3 960,2 miljonus piešķir, lai finansētu ĀKK iekšējo sadarbību un starpreģionālo sadarbību ar daudzām vai visām ĀKK valstīm. Šis finansējums ietver strukturālo atbalstu Uzņēmumu attīstības centram (UAC) un Lauksaimniecības un lauku sadarbības tehniskajam centram (CTA), kā arī Apvienotajai parlamentārajai asamblejai. No šīs summas tiek finansēti arī ĀKK sekretariāta darbības izdevumi, kas minēti 1. protokola „Par kopīgo iestāžu darbības izdevumiem” 1. un 2. punktā; (c) EUR 600 miljonus piešķir, lai finansētu Ieguldījumu instrumentu saskaņā ar šā nolīguma II pielikumā („Finansējuma noteikumi”) izklāstītajiem noteikumiem; to dara, nodrošinot dotācijas procentu subsīdiju finansēšanai un ar projektu saistītās tehniskās palīdzības finansēšanai 11. EAF laikā, kā norādīts iepriekš minētā pielikuma 1., 2. un 4. pantā. 3. Darbības, ko finansē saistībā ar Ieguldījumu instrumentu, tostarp atbilstīgās procentu subsīdijas, pārvalda Eiropas Investīciju banka (EIB). EIB aizdevumu veidā no bankas pašas resursiem piešķir summu, kura nepārsniedz EUR 2500 miljonus, kura papildina 11. EAF un attiecībā uz kuru veic starpposma pārskatīšanu. Šos līdzekļus piešķir šā nolīguma II pielikumā minēto mērķu sasniegšanai saskaņā ar nosacījumiem EIB statūtos un attiecīgajiem nosacījumiem par ieguldījumu finansējuma noteikumiem, kā noteikts minētajā pielikumā. Pārējos finanšu līdzekļus saskaņā ar šo daudzgadu finanšu shēmu pārvalda Komisija. 4. Atlikumus no 10. EAF vai no iepriekšējiem EAF nedrīkst piešķirt pēc 2013. gada 31. decembra vai pēc šās daudzgadu finanšu shēmas stāšanās spēkā (ja tā stājas spēkā vēlāk par minēto datumu); nedrīkst piešķirt arī summas, kas atbrīvotas no saistībām projektos saskaņā ar minētajiem EAF, ja vien Eiropas Savienības Padome vienprātīgi nelemj citādi, izņemot to summu atlikumus, kuras paredzētas Ieguldījumu instrumenta finansēšanai, izņemot atbilstīgās procentu subsīdijas un izņemot atlikumus, kas radušies saistībā ar sistēmu, kuras mērķis ir garantēt lauksaimniecības pamatproduktu eksporta ieņēmumu stabilizāciju (STABEX) saskaņā ar EAF pirms 9. EAF. 5. Šīs daudzgadu finanšu shēmas kopējais apjoms attiecas uz periodu no 2014. gada 1. janvāra līdz 2020. gada 31. decembrim. Pēc 2020. gada 31. decembra līdzekļus no 11. EAF un tos līdzekļus, kas saistībā ar Ieguldījumu instrumentu radušies no atmaksājumiem, nedrīkst piešķirt, ja vien Eiropas Savienības Padome pēc Komisijas priekšlikuma vienprātīgi nelemj citādi. Tomēr līdzekļi, ko dalībvalstis saskaņā ar 9. un 10. EAF piešķīrušas Ieguldījumu instrumentu finansēšanai, ir pieejami izmaksāšanai arī pēc 2020. gada 31. decembra. 6. Vēstnieku komiteja ĀKK un ES Ministru padomes vārdā var pieņemt piemērotus pasākumus saskaņā ar daudzgadu finanšu shēmas kopējo summu, lai īstenotu plānošanas prasības saskaņā ar vienu no piešķīrumiem, kas paredzēti 2. punktā, tostarp līdzekļu pārdali starp šiem piešķīrumiem. 7. Nolīguma puses var lemt par darbību izvērtēšanu, novērtējot saistību un maksājumu izpildes līmeni, kā arī sniegtās palīdzības nodrošinātos rezultātus un ietekmi. Minētais izvērtējums veicams, pamatojoties uz Komisijas sagatavoto priekšlikumu. 8. Jebkura dalībvalsts Komisijai vai EIB var sniegt brīvprātīgu ieguldījumu, tādējādi atbalstot ĀKK un ES partnerattiecību nolīguma mērķu izpildi. Tāpat dalībvalstis var līdzfinansēt projektus vai programmas, piemēram, īpašas iniciatīvas, ko pārvalda Komisija vai EIB. ĀKK līdzdalība šādās iniciatīvās ir garantējama valstu līmenī.” [1] OV L 317, 15.12.2000., 3. lpp. Nolīgums, ko groza ar nolīgumu, kurš 2005. gada 25. jūnijā parakstīts Luksemburgā (OV L 287, 28.10.2005., 4. lpp.), un ar nolīgumu, kas 2010. gada 22. jūnijā parakstīts Vagadugu (OV L 287, 4.11.2010., 3. lpp.). [2] COM(2011) 500. [3] COM(2011) 837. [4] OV L 317, 15.12.2000, 3. lpp., nolīguma labojumi — OV L 385, 29.12.2004., 88. lpp. [5] OV L 209, 11.8.2005., 27. lpp. [6] OV L 287, 4.11.2010, 3. lpp. [7] OV L 317, 15.12.2000, 3. lpp., nolīguma labojumi — OV L 385, 29.12.2004., 88. lpp. [8] OV L 209, 11.8.2005., 27. lpp. [9] OV L 287, 4.11.2010., 3. lpp.